Kohuyhtiö ResQ Clubin nykyjohtaja tiukkana ex-pomon tuomiosta – "Emme hyväksy rikollista toimintaa" - Tivi\n22.2. klo 14:37\nHelsingin käräjäoikeus tuomitsi tällä viikolla ruokahävikkiä torjuvan ResQ Clubin perustajan ja entisen toimitusjohtajan Tuure Parkkisen kahden kuukauden ehdolliseen vankeusrangaistukseen yrityssalaisuuden rikkomisesta.\nKäräjäoikeus katsoi tuomiossaan, että Bytebuffet-nimisestä yrityksestä irtisanottu Parkkinen otti mukaansa kaikki olennaiset Lunchie-palvelukonseptia koskevat liikesalaisuudet ja hyödynsi niitä ResQ Clubin liiketoiminnassa.\nParkkinen ei ole enää ResQ Clubin palveluksessa. Yritystä on johtanut syksystä alkaen Sauli Böhm. Hän sai tietää Parkkisen tuomiosta ja sen yksityiskohdista maanantaina. Böhmin mukaan ResQ Club aikoo selvittää tuomion vaikutukset perinpohjaisesti.\n"Emme missään nimessä hyväksy rikollista toimintaa. Tuomion saanut henkilö ei ole ollut mukana operatiivisessa toiminnassa kahdeksaan kuukauteen. Yritys tai ResQ Clubin nykyinen johto ei ole tapauksessa asianomistajana", Böhm sanoo.\nHelsingin käräjäoikeuden päätös ei ole vielä lainvoimainen, sillä osapuolet voivat valittaa siitä. ResQ Clubin entinen toimitusjohtaja Tuure Parkkinen pitää hyvin mahdollisena, että hän valittaa tuomiostaan.\n"Olin erittäin hämmentynyt ja yllättynyt käräjäoikeuden päätöksestä. En valitettavasti voi tässä vaiheessa tarkemmin eritellä, mitä kohtia tuomiosta pidän kiistanalaisina", Parkkinen kertoo.\nHänen mielestään tapaus on ollut monisyinen tarina, jossa on riittänyt "taruakin ihmeellisempiä käänteitä ja draamaa".\n"Tapaus ei ole moraalisesti yksiselitteinen. Löydän omista valinnoistani paljon kyseenalaistettavaa. Lunchien lehdistötiedotteiden tarinassa on paljon minullekin uutta asiaa. Sain itse monista asioista hyvin erilaisen kuvan."\nParkkinen kertoo, että hänellä on yhä pieni omistusosuus ResQ Clubissa. "Mitään muuta roolia tai vaikutusvaltaa minulla ei ole."\nStartupien välinen oikeusriita on "pikkupoikien likapyykin pesua" - mutta sillä voi olla seurauksia koko alalle\nRavintoloiden hävikkiruokaa myyvien sovellusten välinen riita on menossa syksyllä käräjäoikeuden käsittelyyn. Suomen startup-alaa tuntevan yrittäjän mukaan tapauksella voi olla seurauksia koko alalle.